ƝƐFƆLI FARANKANW
Yala Yesu bangera Desanburukalo la wa?
YESU bangera don min na, Bibulu ma o don tigitigi fɔ. Nka, a bɛ kun ɲɛnama di an ma walisa k’a jira ko a ma bange Desanburukalo la.
Yesu bangera san kalo min na Bɛtilɛhɛm dugu la, an k’an miiri o kalo waati cogoya la. Yahutuw ka Kisleu kalo la (n’o bɛ bɛn Nowanburukalo ka taa se Desanburukalo ma) o tun ye nɛnɛ ani sanji kalo ye. Tebɛt kalo tun bɛ tugu o la (Desanburukalo ka taa se Zanwuyekalo ma). O san waati nɛnɛ hakɛ ka bon fo tuma dɔw la gilasi hakɛ tun bɛ yɛlɛ kosɛbɛ. Bibulu bɛ min fɔ o waati cogoya ko la, an ka o lajɛ.
Esdrasi, n’o ye Bibulu kitabu sɛbɛnna dɔ ye, o y’a jira tiɲɛ na ko nɛnɛ ani sanji bɛ na Kisleu kalo la. A kɛlen k’a fɔ ko jamakulu dɔ y’u lajɛ Jerusalɛm, “o kɛra san kalo kɔnɔntɔnnan [kisleu] tile mugannan don”, Esdrasi b’a fɔ ko o mɔgɔw tun bɛ “yɛrɛyɛrɛ…sanji kosɔn.” O san waati cogoya la, jamakulu lajɛlen yɛrɛ y’a fɔ ko: “Sanji ka bon, mɔgɔw tɛ se ka u jɔ kɛnɛma.” (Esdrasi 10:9, 13; Jeremi 36:22) An b’a famu kun min na o yɔrɔ bagangɛnnaw tun bɛ fɛɛrɛ tigɛ walasa u n’u ka baganw kana to kɛnɛma sufɛ, Desanburukalo masurun na.
Yesu bangera tuma min na, sagagɛnnaw n’u ka saga kulu tun bɛ kungo kɔnɔ su fɛ
Nka, Bibulu b’a fɔ ko Yesu bangera su min na, sagagɛnnaw tun bɛ kungo kɔnɔ ka u ka saga kuluw kɔlɔsi. O la sa, Luka n’o ye Bibulu kitabu sɛbɛnna dɔ ye, o y’a jira ko o waati la, sagagɛnnaw tun “bɛ si ɲɛ na kungo kɔnɔ ka u ka sagaw kɔlɔsi” Bɛtilehɛm dugu kɛrɛfɛ. (Luka 2:8-12) I y’a kɔlɔsi ko sagagɛnnaw tun bɛ kungo kɔnɔ o waati la; u tun tɛ bɔ tile fɛ dɔrɔn. U ka saga kuluw tun bɛ kɛnɛmana na sufɛ. Ɲɛfɔli minnu kɛra ko u tun bɛ kungo kɔnɔ, yala nɛnɛ ani sanji min bɛ kɛ Desanburukalo la, olu ni o ɲɛfɔli bɛ bɛn ɲɔgɔn ma wa? Ayi, u tɛ bɛn ɲɔgɔn ma. Bawo, ko minnu kɛra Yesu ka bangeli la, olu b’a jira ko a ma bange Desanburukalo la.*
Yesu sara tuma min na, Ala ka Kuma b’o waati tigitigi fɔ k’a jɛya. Nka a bangera don min na, Bibulu bɛ kunnafoni dɔɔnin dɔrɔn de di o kan. O b’an hakili jigin Masakɛ Solomani ka kuma dɔ la ko: “Tɔgɔ ɲuman ka fisa ni tulu suma duman sɔngɔ gɛlɛn ye. Mɔgɔ sa don ka fisa ni a bangedon ye.” (Waajulikɛla 7:1) Ikomi Bibulu bɛ dalilu walawalalen caman di Yesu ka cidenyabaara ani a ka saya ko la, o la sa, a tɛ bali an na ko Yesu bangera waati min na, Bibulu ma kunnafoni walawalalenw di o kan.
* Walisa ka kunnafoni caman wɛrɛw sɔrɔ, gafe min bɛ wele tubabu kan na ko Comment raisonner à partir des Écritures, ɲɛ 161nan fo 165nan, o lajɛ. A dilanna Jehova Seerew fɛ.
bam_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn